Pta-burgemeester se huis in brand beskadigSolly Msimanga, die uitvoerende burgemeester van die Tshwane-metro. Argieffoto via Facebook Solly Msimanga, Pretoria se burgemeester, se private woning is laat Donderdagaand in ŉ brand beskadig. Sy bure se huis is heeltemal verwoes. Samkelo Mgobozi, Msimanga se woordvoerder, het Vrydagoggend aan Maroela Media bevestig die brand het by Msimanga se bure se huis in Capital Park uitgebreek en toe na Msimanga se huis versprei. “Soos wat ons verstaan het ŉ gasbottel ontplof. Die skade aan die burgemeester se huis is gering en kon gou deur die brandweer onder beheer gebring word,” het Mgobozi gesê. Die bure se huis is egter heeltemal in die brand verwoes. Mgobozi het gesê die omvang van die skade aan albei persele moet nog vasgestel word en sal bekend gemaak word sodra daar ŉ verslag van die brandweer verkry is. Raadslid Elma Nel, wat op die toneel was, het gesê sy het met die huiseienaars gepraat en hulle het glo nie versekering nie. “Dit is ŉ bitter hartseer situasie vir die ouers en hul kinders wat nou alles verloor het. Ek bid dat die gemeenskap sal saamstaan om die mense by te staan, veral om die struktuur te herstel,” het sy gesê. Mense wat bystand wil bied kan Nel by 082 293 4858 bel. Posted by Elma Nel on Thursday, May 17, 2018